《题弟茂通斗斋》
宋代·范浚

昔人骄豪自髫鬌，万里浪欲乘风破。暮年志计转难量，眼看一州如斗大。

今君容膝能自安，高馆不与身相关。作斋似斗意阔达，宇量宁妨广百间。

足明居世惟知足，宽窄在心非在屋。莫言斋小碍人眉，清绝坐销愁万斛。

奉身那用有馀为，身稳心安君自知。软褥傍炉时枕肘，不须小帐更低垂。

也知丈室含无际，自有壶公容客地。斗斋我已戏题诗，斗酒还当就君醉。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。